Werner vang roofvis in Natal | Xplorio Gansbaai
Werner vang roofvis in Natal
Die bedrewe jong Gansbaai hengelaar, Werner van Zyl het onlangs aan die nasionale junior roofvis toernooi in Shelley Beach deelgeneem.
Uit die tien o/19-spanne het die WP span (Werner se span) 6 de geëindig.
Sy spanmaats was Bradley Bartlett (kaptein) van Gordonsbaai en Jared Zurnamer (Cape Boat klub).
Die span se eerste dag was rampspoedig toe hul boot, "Father Time" se motor seergekry het. Hulle moes 'n hele drie ure inboet en "lyne op" het reeds 12:00 plaasgevind, in plaas van 14:00. Hulle was genoop om leëhande terug te keer.
Dinsdagoggend het 'n pragtige dag op hulle gewag en hulle was reeds 06:00 saam met die ander bote uit.
Hulle het beter geluk gehad op die boot "Ignobillis".
Jared het 'n kawa-kawa ingeweeg van 6.4kg en Werner 'n geelvintuna van 9.8kg. Werner se tropiese geelvis was ondergewig en het dus nie getel nie.
Op die derde dag het al drie hengelaars geelvintuna bo 6kg ingeweeg. Hulle boot was "Watt 4" en dit was 'n lieflike dag op see.
Met "Aqua-Holic" op dag 4 het hul geluk gedraai en met 'n geelvintuna van 8.6kg wat Bradley uitgetrek het, het hulle van die sesde, na die vyfde posisie opgeskuif – slegs 15 punte verskil van die span wat in die derde posisie gelê het.
Dag vyf op "Lady Ace" het Werner 'n natalsnoek van 3,4kg uitgetrek en dit was ook die enigste vis wat ingeweeg is. Dit was die eerste keer in twee jaar dat 'n natalsnoek tydens 'n kompetisie ingeweeg word.
Die swak dag het die span terug gegooi na die sesde posisie.
Die vangste was vanjaar oor die algemeen swak. 'n o/16 junior van Gauteng het die swaarste vis ingeweeg - 'n geelvintuna van 18kg.
Overberg Bootklub bied vir die vyfde keer die Inter-provinsiale Bodemvis-kompetisie aan oor vier dae, vanaf Dinsdag 9 Augustus.
Twee Gansbaaiers, Werner en Christof Dahl neem saam met Stefano Baschera van Gordonsbaai deel as die WP Juniorspan,
Chris Fourie en Amanda van Staden van Overberg Bootklub neem onderskeidelik in die WP-Senior en damespan deel.